arnastofnun/IGC-2024 huggingface dataset:
Þriðja heims Ísland

Tímaritið

BUSINESS INSIDER ber saman heilsukerfi Evrópu samkvæmt tölum Numbeo, rannsóknastofnunar í tölfræði. Þar er Frakkland efst með 83 stig og svo Danmörk með 79 stig. Svíþjóð, Þýzkaland og Noregur hafa 76 stig. Þetta eru löndin með toppþjónustu í heilsu. Ísland stendur langt að baki með 58 stig, næst neðan við þriðja heims ríkið Búlgaríu. Staðfestir, sem ég og ýmsir hafa sagt, að Ísland missti af lest Norður-Evrópu og komst niður í flokk með Austur-Evrópu. Stafar af, að ríkisstjórn bófaflokka skar tugi milljarða af ríkisfjárlögunum. Afhenti þá kvótagreifum og auðgreifum með niðurskurði auðlindarentu og auðlegðarskatts.
Gamla vinstrið frosið

Samfylkingin og Vinstri græn þurfa naflaskoðun. Hafa sama fylgi í könnunum og í síðustu kosningum, þrátt fyrir ógnarstjórn Sjálfstæðis og Framsóknar. Fátækt og ójöfnuður vaxa hraðar en nokkru sinni, en samt er fylgi Sf og VG frosið. Þeir hafa ekki lengur aðdráttarafl á kjósendur á lausagangi. Flokkarnir eru leifar frá fyrri tíð. Fylgi Bjartrar framtíðar jókst um helming á sama tíma og fylgi Pírata tvöfaldaðist. Þessir tveir flokkar virðast hafa aðdráttarafl á leitandi kjósendur. Björt framtíð á það samt sameiginlegt með Samfylkingunni að telja dagana fram að stjórnarsamstarfi við Sjálfstæðis. Píratar eru skásta vonin.
Samið um landráð

Fyrirhugaðir fríverzlunarsamningar Bandaríkjanna og Evrópusambandsins, stundum kallaðir TISA og TTIP, mæta sívaxandi andspyrnu í Evrópu. Fólk sér fordæmið í NAFTA, fríverzlunarsamningi Norður-Ameríku. Í kjölfar hans reistu bandarísk risafyrirtæki skaðabótakröfur gegn Kanada vegna náttúruverndar, neytendaverndar og almennra mannréttinda. Þessir samningar gera nefnilega allir ráð fyrir, að risafyrirtæki fái réttarstöðu þjóðríkja. Mikil leynd hvílir á samningunum og leynidómstólum þeirra. Í fáum orðum sagt er öll sú vinna hrein geðveiki frá A til Ö. Íslenzkur sendifulltrúi tekur þátt í landráðunum. Sjá grein í

SPIEGEL.
„Minn flokkur“

Mér sýnist marktækir aðilarnir, sem reglulega kanna fylgi flokka, Gallup, MMR, Fréttablaðið og Félagsvísindastofnun. Áhugafólk verður bara að hafa skekkjumörk í huga. Sveifla milli kannana um tvö prósentustig er ekki marktæk. Aðferðirnar eru mismunandi, svo að varasamt er að bera könnun eins saman við könnun annars. Betra er að bera könnun saman við fyrri kannanir sama aðila. Gott er líka að muna, að Gallup spannar mánuð aftur í tímann. Að meðaltali eru skoðanir á þeim bæ tveggja vikna gamlar. Mér sýnist þó merkast, hversu litlar breytingar eru oftast milli mánaða á fylginu. Þar gildir máltækið: „My party, right or wrong.“
Úreltur formaður

Árni Páll Árnason kemur mér fyrir sjónir sem bankastarfsmaður. Kannski eru það fordómar mínir frá þeim tíma, er hann var ráðherra og naut ráðgjafar banksters. Mér dettur bara Blair í hug, þegar ég sé hann. Efast um, að rétti tíminn sé nú fyrir þá hugmyndafræði í Samfylkingunni. Hún gekk sér til húðar í hruninu 2008. Krataflokkum, sem feta þá braut, hefur gengið illa í kosningum víða í Evrópu. Nýjasta dæmið er Grikkland, þar sem kratar fóru niður fyrir 5%. Þegar misrétti þjóðfélagshópa er komið út í núverandi öfgar, þarf kjarnmeiri jafnaðarstefnu en Blair-isma kratanna. Samt vill Árni Páll áfram vera formaður Samfylkingarinnar.
Syriza og píratar?

Margt er líkt með Grikklandi og Íslandi. Rosalegar ríkisskuldir, niðurskurður í ríkisrekstri, stóraukin fátækt, ört versnandi heilsukerfi og stéttaskipting. Á báðum stöðum komust auðgreifar hjá byrðum, keyptu fjölmiðla til að temja fólk. Í báðum löndum stóðu hægri stjórnir hina pólitísku vakt. Nú hefur Syriza sett kerfið á hvolf í Grikklandi. Stöðvar einkavæðingu innviða samfélagsins, vill tengja afborganir og vexti við þjóðarhag hvers tíma, ræðst gegn skattaskjólum á aflandseyjum. Hefðbundnir kratar eru nánast horfnir þar. Nýi meirihlutinn er skipaður ungu fólki, sem hafnar hefðbundinni pólitík, kannski líkt og píratar.
Vinstri fasismi

Þótt fasismi sé almennt skilgreindur yzt á hægri jaðri stjórnmála, er líka til eins konar vinstri fasismi. Félagsfræðingurinn Jürgen Habermas hefur til dæmis notað þetta hugtak í mótsögn við vinstra frjálslyndi. Vinstri fasismi er hrein valdshyggja á vinstri jaðri, áhugi á að ná vinstri markmiðum með valdbeitingu. Gott dæmi um það er stefna meirihluta borgarstjórnar í skipulagi Reykjavíkur. Reynt er að þvinga fólk úr einkabílum upp í strætó eða helzt á reiðhjól með því að þrengja götur og fækka bílastæðum. Samkvæmt því er Hjálmar Sveinsson vinstri fasisti.
Endurnýjum límið

Sumir Íslendingar búa yfir kunnáttu, sem gerir þá gjaldgenga erlendis. Kerfið þarf að borga þeim nógu mikið til að halda þeim í vinnu. Það gildir um lækna og flugmenn, en líka um marga fleiri, svo sem hugbúnaðarfólk. Kerfið þarf líka að sjá um að endurnýja límið í samfélaginu. Það gengur alls ekki, að 6200 manns búi við sára fátækt, þar á meðal fólk í fullri vinnu. Því þarf að skilgreina lágmarksframfærslu og lögfesta lágmarkslaun, með tilsvarandi hækkun velferðar. Peningarnir munu finnast í auðlindarentu og auðlegðarskatti, svo og í hærra hlutfalli launa í rekstrarkostnaði. Burt með gráðugan trúflokk brauðmolanna.
Sofandi stéttarfélög

Verkalýðsfélög bregðast starfsfólki illra fyrirtækja, sem svíkja kjarasamninga. Undanfarið hafa birzt fréttir af bófum, sem reka veitingakeðju Eldsmiðjunnar, Aktu-Taktu, American Style, Greifans á Akureyri, Pítunnar og Saffrans. Meðvitaðir neytendur forðast þessa staði, en ekkert kemur í stað alvöru verkfalls. Sama er að segja um Primera flugfélagið, sem rekur gistiheimili fyrir erlendar flugfreyjur á skítalaunum. Meðvitaðir flugfarþegar forðast fyrirtækið, en ekkert kemur í stað alvöru aðgerða alvöru stéttarfélags. En þau eru önnum kafin í rekstri sumarhúsa, meðan hlutverkið situr á hakanum.
Stríð milli fasista

Stríð Kiev og Moskvu í Austur-Úkraínu er valdabarátta fasista, dæmigert blóðbað á jaðarsvæði. Um Pútín vitum við, að hann er rússneskur mafíubófi. Um stjórnina í Kiev vitum við, að þar eru hreinir fasistar í bland. Stríðið snýst um grátt svæði, þar sem sumir eða margir íbúar tala ýmist rússnesku eða halla sér að rússnesku kirkjunni. Pútín hefur étið Krímskaga og vill meira. Ögrar nágrönnum til að auka stuðning hins breiða massa rússneskra þjóðrembinga. Vesturlönd eru réttilega hræddari við Pútín en Poroshenko og styðja stjórnina í Kiev. Þarna er teflt um gífurleg landsvæði og gífurlegan fólksfjölda. Að venju tapar fólkið.
Siðferði er heiðið

Siðferði í nútímanum á eldri rætur en í kristni. Kom fyrst fram hjá forngrískum spekingum, svo sem Sókratesi, Plató og Epíkúrusi. Grískar rætur vesturlanda voru ítrekaðar á endurreisnartíma. Þroskuðust svo á veraldlegri upplýsingaöld. Við sögu komu trúleysingjar á borð við Voltaire, Spinoza, Jefferson og Paine. Síðar komu fleiri til skjalanna, svo sem Bertrand Russell. Öðrum þræði flutti frumkristni svipaðar kenningar um góða siði og enn frekar á endurreisnartíma. Ókristnar rætur góðra siða í nútímanum eru þó öflugri en hinar kristnu. Hér á landi vísa Hávamál til háþróaðs siðferðis, sem er miklu eldra en kristnitakan.
Frá hálfri upp í heila

Hugsa þarf launaskala í samfélaginu upp á nýtt. Láglaunafólk þarf að geta lifað af daglaunum. Langskólagengið hálaunafólk þarf tvöföld laun láglaunafólksins. Síðan þarf að hnika upp stéttum, sem auðveldlega geta fengið vinnu erlendis, því að þetta litla samfélag hefur ekki efni á spekileka. Loks þarf samfélagið að endurheimta auðlindarentu og auðlegðarskatt greifanna til að hafa efni á nýrri skipan launa. Skalinn þarf að ná frá hálfri milljón brúttó á mánuði upp í eina milljón á mánuði. Þýðir jafnframt, að lækka þarf bankstera og aðra greifa. Standi atvinnurekstur ekki undir launaskalanum, ætti að skipta um forstjórann.
Fjögur hryðjuverkasamtök

Orkustofnun, Landsvirkjun, Landsnet og Vegagerðin eru stjórnmálaflokkar. Hafa á stefnuskrá að virkja sem mest og glannalegast. Að flytja alla orku á þann hátt að sem mest beri á raflínum. Að leggja upphækkaða vegi sem víðast og þannig að sem mest beri á þeim. Ítrekað reyna þessar firrtu stofnanir að rjúfa fyrri sátt um meðalhóf í orkuverum, stauralínum og hálendisvegum. Ítrekað reyna þessar stofnanir að færa hugsjónir sínar úr bið í framkvæmdaáætlun. Ekki vegna þess, að þjóðin hafi eitthvað upp úr atinu, heldur til að auka umsvif sín og verktaka sinna. Þessir fjórir stjórnmálaflokkar eru helztu hryðjuverkasamtök landsins.
Frönsk og þýzk ábyrgð

Frönsk og þýzk stjórnvöld hvöttu lengi grísk stjórnvöld til að kaupa sem mest af frönskum og þýzkum hergögnum. Grikkir samþykktu þetta eins og aðrar þriðja heims þjóðir til að fá sem mest lánsfé inn í landið. Þýzkir og einkum franskir bankar lánuðu Grikklandi yfirgengilegar summur í skjóli stjórnmálanna. Svo kom í ljós, að Grikkir geta ekki borgað. Og nú síðast, að þeir ætla bara alls ekki að borga. Skiljanlegt er, að grískur almenningur tregðist við að borga sukk og svínarí stjórnvalda, sem framið var að frönsku og þýzku undirlagi. Ráðamenn Frakklands og Þýzkalands neita að fatta samábyrgð sína á stöðunni í Grikklandi.
Ýkjur um kokkakeppni

Þreytandi eru ýkjur stuðningsaðila Bocuse d'Or matreiðslukeppninnar. Þetta er ekki „óformleg heimsmeistarakeppni“ í eldamennsku. Enda taka heimsfrægir kokkar aldrei þátt í henni. Fyrst og fremst er keppnin auglýsing fyrir unga kokka og Paul Bocuse, mesta auglýsingamann allra kokka. Hann er óvenjulega hrifinn af sjálfum sér. Lét mála margra mannhæða málverk af sér utan á veitingahús sitt í Collonges, nálægt Lyon. Allir málsaðilar keppninnar eru samt ágætir kokkar og eiga allt gott skilið. En eitthvert hóf verður samt að hafa á upphafningu út af nánast engu. Þetta er eins og vínsmakkið, þegar hvert einasta vín fær verðlaun.
Niðurlæging handboltans

Undanfarið hafa margir orðið vitni að mestu niðurlægingu handboltans í sögunni. Alræmdasta þrælaríki heimsins byggir handboltahallir í eyðimörkinni, kaupir sér landslið og mútar alþjóðasambandinu til að koma. Og dómurunum til að tryggja landsliði þrælaríkisins sæti í úrslitum. Lengra komast mafíur ekki í spillingu og mannfyrirlitningu. Katar slær hér heimsmet. Í vændum er enn stærra heimsmet, því að enn spilltara fótboltasamband samþykkti að halda þar heimsmeistaramót. Það verður væntanlega sama niðurlæging fótboltans og þessa daga handboltans. Og þrælahaldarar Katar stefna loks á ólympíuleikana. Þá verður vininum ÓRG boðið.
Gáið að ykkur

Oftar en áður kemur í ljós, að fólk er andvaralaust um verndun einkamála sinna. Konur fækka fötum í hvelli, þegar þær sjá símamyndavél. Verða síðan hissa og jafnvel reiðar, þegar myndirnar birtast á samskiptamiðlum. Nú er fólk að lýsa undrun sinni yfir eignarhaldi Facebook á innihaldinu. Hélt fólk, að Zuckerberg gerði fésbókina frítt? Eða að Google sé mannvinur? Ég er því ekki hissa, þótt fólk geri tóma vitleysu í kjörklefanum. Fólk þarf að gá að sér á almannafæri, þar á meðal í sturtuklefum og samskiptamiðlum. Er eitthvað uppi á fésbókarvegg þínum, sem þú vilt ekki, að fari lengra? Hugsaðu: Hver er sinnar gæfu smiður.
Pirraður á siðareglum

Auðvitað leggur forsætisráðherra fram lagafrumvarp um afnám siðferðisnefndar og afnám siðareglna í kerfinu. Það gengur auðvitað ekki, að siðblint forsætisbarn þurfi að þola siðferðisnefnd og siðareglur. Mun eðlilegra er, að siðblindingi ákveði sjálfur, hvaða siðir séu í lagi og hvaða ekki. Þá verður enginn núningur í kerfinu og barnið getur vaðið fram að vild. Nýju lögin þurfa einnig að gefa siðblindum forsætis tilfinningalegt svigrúm til að hefta ósanngjarna gagnrýni hataðra rannsóknarblaðamanna. Þeir eiga auðvitað að vera í fangelsi, svo að friður bresti loksins á í kristilegu samfélagi heimskra og meðvirkra kjósenda.
Mögnuð passaþrjózka

Náttúrupassinn er versta aðferðin við fjármögnun ferðastaða. Allar aðrar tillögur hafa eitthvað sér til ágætis nema þessi ein. Hef ekki heyrt neinn mæla með ótal passalöggum hoppandi upp úr giljum og ofan úr klettum. Varla nokkurn þingmann heldur. Ragnheiður Elín Árnadóttir er sú eina, sem styður passann. Allir aðrir skilja, að hann felur í sér margfaldan innheimtukostnað í samanburði við aðrar aðferðir. En ráðherrann situr föst við sinn keip. Fólki hefur jafnvel dottið í hug annarleg ástæða fyrir því. Hún sé bara að framleiða kaos til að auðvelda einkavæðingu íslenzkrar náttúru. En svo er ekki, heimskan ein ræður ferð.
Leikur lausum hala

„Reglan er sú …“, segir Hjálmar Sveinsson. Já, the computer says no. Skipulag borgarinnar byggist á órum úr trúarritum nokkurra skipulagskennara. Ekki á neinum vísindum. Engin rök eru fyrir að verja 200 milljónum til að þrengja Grensásveg eins og Borgartún og Hofsvallagötu. Eru þó ekki innifalin fuglabúr fyrir næturgala, sem reynt var að setja upp í Hofsvallagötu. Slegið er fram bulli um aukið umferðaröryggi, sem styðst ekki við neinar tölur um skort á öryggi. Málið er einfaldlega, að valdshyggjumaður leikur lausum hala. Hyggst með illu þvinga kjósendur í borginni úr bílum í strætó eða helzt á reiðhjól.
Sárafátækur fjöldi

Sexþúsundogtvöhundruð Íslendingar búa við sára fátækt, samkvæmt upplýsingum frá Velferðarvakt velferðarráðherra. 6200 manns. Ekki við fátækt, heldur við SÁRA fátækt. Þetta stríðir eindregið gegn réttlætisvitund mikils meirihluta fólks. Ég veit að vísu, að tugþúsundum siðblindra kjósenda Sjálfstæðisflokksins finnst þetta í lagi. Öðrum ber skylda til að lemja í borðið. Velferðarráðherra getur hætt að skipa nefndir út og suður, farið að gera eitthvað. Til dæmis getur hún sannfært ríkisstjórnina um að endurreisa auðlindarentu og auðlegðarskatt. Brot af þeim gróða getur hún notað til að hækka barnabætur um fjóra milljarða króna.
Hagspekin hrynur

Smám saman molnar brauðmolahagspekin. Þekktir fræðingar ganga af trúnni, einnig fjölþjóðastofnanir á sviði hagstjórnar. Vara við misrétti og volæði. Fátækir við Miðjarðarhafið eru að bylta spilltum pólitíkusum stefnunnar úr sessi. Núna sést, að brauðmolahagspekin eflir stéttaskiptingu, eykur fátækt, sundrar heilum þjóðum. Græðgi hinna allra ríkustu er óseðjandi og felur í sér sjálfseyðingu. Meðan stefnan siglir þöndum seglum á heimsku Íslandi Framsóknar og Sjálfstæðis, er hún að fjara út um alla Evrópu. Evrópusambandið daðrar þó enn við auðhringa gegn almenningi, en var rasskellt í Grikklandi, vonandi senn á Spáni og víðar.
Pólitík fátækra

Krataflokkar færðust yfir í miðlægan yfirstéttar Blairisma. Verkalýðsvinstrið í Frakklandi og Bretlandi flutti sig þá í hægriöfga National Front og UKIP. Var svo snúið frá hægri til ný-vinstri í Grikklandi og á Spáni. Nýir flokkar reistu merki fátækra í stað kratanna í PASOK og PSOE. Svipað gerist hér. Samfylkingin varð Blairisma að bráð og Alþýðusambandið útibú atvinnurekenda. Vinstri grænir svara helzt þörfum græningja, síður verkafólks. Hér vantar enn flokk fátækra, eins og Syriza í Grikklandi og Podemos á Spáni. Vantar byltingu gegn gjaldþrota brauðmolaspeki. Græðgisliðið sleppir engri klófestu, því verður bara bylt.
Trúgjarnir pamfílar

Skondið, að hver pamfíllinn á fætur öðrum skuli hafa trúað grískum skuldurum eins og nýju neti. Grikkir mjólkuðu Evrópusambandið, Alþjóða gjaldeyrissjóðinn og fræga banka í Þýzkalandi og einkum þó í Frakklandi. Allar tölur, sem Grikkir sýndu, voru skáldskapur frá grunni. Gátu þessir hálærðu pamfílar þó sagt sér, að töluverða aðgæzlu þyrfti í viðskiptum við frægustu viðskiptarefi heimsins. En þeir létu fallerast hver um annan þveran. Þeir geta núna ekki ætlast til, að grískir skattgreiðendur borgi fyrir fávísi evrópskra pamfíla. Bankar, sjóðir og samtök, sem fjármögnuðu gríska ruglið, verða að sætta sig við horfinn hlut.
Tröllatrú á banksterum

Nýjasta hringferðin á gömlum kenningum Víglundar Þorsteinssonar sýnir ekki fram á nein lögbrot stjórnvalda. Hins vegar voru siðferðileg mistök að gefa bönkum sjálfdæmi um meðferð skuldunauta. Enda kom í ljós, að bankarnir töpuðu öllum dómsmálum, sem skuldunautar sóttu gegn þeim. Þannig náðu lög og réttur fram að ganga með eftirgangsmunum. Ríkisstjórn Jóhönnu átti að skipta út banksterum og fá siðað fólk til að stjórna bönkunum. Einhverra hluta vegna hafa pólitíkusar tröllatrú á rekstrargetu siðblindingja. Sama er að segja um verkalýðsrekendur, sem ráða bófa í lífeyrissjóðina. Það er út af fyrir sig kjörið rannsóknarefni.
Þrauthannað matarhús

Apótek er enn eitt þrauthannað veitingahús í miðbænum (Austurstræti 16) til að þjóna túristum að kvöldi og í hádegi kontóristum, er fá sér hamborgara í flottu umhverfi. Móttakan horfði í aðgerðalausri þolinmæði á mig reyna að finna fatahengi. Fékk kvöldseðla á borð, þótt hádegisseðlar hefði hentað betur í hádeginu. Salurinn er flott hannaður, þótt ég sakni hinna frábæru innréttinga gamla tímans, sem hefðu sómt sér vel á barsvæðinu. Þjónustan góð og verðlag með sóma. Blálanga var fullkomlega elduð, studd byggi og spínati. Andarlæri var rétt eldað, stutt maltsósu og sykurbrenndum eplum á vöfflu. Faglegt og gott.
Hógvær launakrafa

Krafan um 300.000 króna mánaðarlaun er einkennilega hógvær. Hún felur í sér, að fólk fær 225.000 krónur í vasann eftir skatta og skyldur. Það dugar ekki fyrir framfærslu, munar alveg húsnæðiskostnaði. Í gamla daga átti láglaunafólk fyrir mat og húsnæði, ef það var í fullri vinnu. Nú á láglaunafólk ekki fyrir mat og húsnæði, þótt það sé í fullri vinnu. Og það á ekki fyrir mat og húsnæði, þótt kröfur verkalýðsfélaga nái fram að ganga. Samtök atvinnurekenda ættu að fagna þessum hógværu kröfum í stað þess að hafa allt á hornum sér. Forstjórar, sem margfölduðu eigin tekjur, geta ekki staðið gegn þessari hækkun lægstu launa.
Móðgelsi er ekki val

Um skeið gátu menn valið að móðgast yfir miðluðu efni hér á landi, fengu dæmdar bætur fyrir meiðyrði. Slíkt stríðir samt gegn tjáningarfrelsi. Sjáið Charlie Hebdo. Tímaritið birti teikningar og múslimar völdu að móðgast. Aðrir söfnuðir velja að móðgast ekki, þótt þeir sæti sams konar háði. Ekki getur verið nein sjálftekt móðgaðra, þannig að sumir velji að móðgast sí og æ. Róbert Wessmann rak fáránlegt mál af þessu tagi og tapaði í héraði. Vonandi er það merki um, að íslenzkir dómstólar hætti að taka mark á væli um móðgelsi. Það er grunnmúraður hluti lýðræðis, að pamfílar sæti því að geta ekki valið, hvort þeir móðgast.
Þeir borga aldrei

Grikkir eiga fátt gott skilið. Allt þjóðarbókhaldið var skáldað frá A til Ö í hagstofunni. Menn nenntu ekki að vinna og fóru 55 ára á eftirlaun. Reikningur fyrir sukkinu var sendur þjóðinni allri og hún getur ekki borgað. Það er löngu ljóst. Og nú neita Grikkir að reyna að borga. Lánardrottnar verða þá að líta á mannlega þáttinn. Það geta þeir ekki, banksterar sjá aldrei fólk. Það stríðir gegn góðu fjármálaviti að gefa eftir skuldir. En kemur nokkuð annað til greina í dæmi Grikklands? Á Íslandi hafa skuldir allra flottustu bófa landsins verið afskrifaðar. Lánardrottnar og skattgreiðendur blæða. Það er bara svoleiðis.
Davos-bandalagið molnar

Fólk er að byrja að sjá ljósið víða í Evrópu. Grikkir gáfust upp á þjóðníðingum og byrja í dag með hreint borð. Veltu um borðum víxlaranna, ráku út þjóna bófa og bankstera. Grikkir neita einfaldlega að borga. Voru ekki svo firrtir að fela ígildi Framsóknar að framkvæma frelsun sína. Þeir fengu nýtt fólk, en ekkert Kögunarbarn. Spánverjar eru að undirbúa svipaða valdatöku almennings síðar á árinu. Í kjölfar þessa verður vonandi strikuð út brauðmola-hagspekin, sem hefur tröllriðið vestrænum ríkjum. Stöðvaður dauðadans Evrópusambandsins að Davos-bandalagi við alþjóðlegra auðhringa. Kaflaskil urðu í gær í Evrópusögunni.
Það sýður á byltingunni

Syriza, vinstri flokkur Alexis Tsipras, fékk helming þingsæta í þingkosningunum í gær. Vill semja við Evrópu um helmings lækkun ríkisskulda Grikklands. Sigri Podemos, vinstri flokkur Pablo Iglesias, í þingkosningum Spánar síðar á árinu, hefur orðið bylting í evrópskri pólitík. Fátæklingar við Miðjarðarhafið neita að borga skuldir spilltra pólitíkusa og fjárglæframanna. Svipað gerðist raunar á Íslandi, þegar kjósendur neituðu að ábyrgjast Icesave. Munurinn er þó sá, að Íslendingar voru svo firrtir að fela Framsókn að framkvæma frelsun sína. Sitja því uppi með fávísa bófa, sem þjónusta bankstera og greifa. Grikkir vita betur.
Google ræðst á Kristin

Don't be evil var lengi kjörorð Google. Fyrirtækið er á flótta undan kjörorði sínu. Upplýsti í dag, að það hafi fyrir þremur árum orðið við kröfu bandarískra yfirvalda um að afhenda öll samskipti Kristins Hrafnssonar á netinu. Afhending nær til skjala þriggja blaðamanna Wikileaks, Kristins, Sarah Harrison og Joseph Farrel. Þau þrjú eru talin ógna öryggi Bandaríkjanna vegna vinnu sinnar fyrir Wikileaks. Enn eitt dæmið um breytingu Bandaríkjanna í alræðisríki að hætti skáldsögunnar 1984 eftir George Orwell. Fengu líka kortafyrirtæki til að stinga undan greiðslum til Wikileaks. Mál gegn Valitor vegna þess er nú rekið hér.

KJARNINN
U-beygja siðblindingjans

Hanna Birna játaði loks lýsingu lögreglustjóra á samskiptum þeirra og bað hann afsökunar á framferði sínu. Það gerði hún til að milda niðurstöðu umboðsmanns alþingis. Degi síðar sagðist hún alls ekkert hafa pönkast á lögreglustjóra og enn síður hafa viðurkennt það. Alger siðblinda varaformanns Sjálfstæðisflokks stingur í augu. Fólk hélt, að málinu væri lokið, en svo er aldeilis ekki. Það endar með, að tuddinn ryðst inn á alþingi og í ríkisstjórn. Siðferði pólitíkusa þessa flokks er í sama frostmarki og þeirra tugþúsunda kjósenda, sem enn styðja sjálfa orsök móðuharðinda nútímans. Ógæfuliðið rótast tryllt í siðblindu sinni.
Hagvöxtur er fúsk

Kíkjum á ýmis atriði, sem auka „hagvöxt“. Eyðsla, sukk og sóun eykur hagvöxt. Slys og glæpir auka hagvöxt. Jarðskjálftar, eldgos og aðrar hamfarir auka hagvöxt. Umferðarteppur, drykkjuskapur og fjárhættuspil auka hagvöxt. Af þessu má sjá, hversu fáránlegt er að nota „hagvöxt“ sem mælikvarða á bættan efnahag. Ef fólk hjálpar hvert öðru með skiptivinnu, dregur það úr hagvexti. Á ótal sviðum er meira varið í að minnka hagvöxt eða hætta honum heldur en að auka hann. Þetta er skýrasta dæmið um, að hagfræði nútímans er að mestu glórulaust fúsk. Meðan svona hugtök eru hornsteinar hagfræðinnar er hún einskis virði.
Öldruð og alkunn frétt

Fylgdist vel með pólitík, þegar eignir gömlu bankanna voru seldar nýjum bönkum. Þá kom skýrt fram, að þær voru seldar með miklum afföllum. Gylfi Magnússon og Steingrímur J. Sigfússon lýstu því ítrekað. Ennfremur, að misjafnt mundi koma út úr þessum eignum. Sumar mundu skila sér að fullu, aðrar ekki og enn aðrar með afskriftum, miklum eða litlum. Deila má um, hversu réttlátt eða skynsamt þetta var, en aðferðin var aldrei leyndó. Sá þáttur í „uppljóstrun“ Víglundar Þorsteinssonar er því gömul frétt. Vonlítið er að sýna fram á, að einhver hafi brotið lög með þessari aðferð. Enginn var þá kærður eða hefur enn verið kærður.
Farand-sveitarfélög

Einu sinni voru farandverkamenn. Áttu ekkert og flæktust milli útgerðarstaða og virkjana. Nú eru komin til sögunnar farand-sveitarfélög. Djúpivogur flyzt til Grindavíkur og Grímsey flyzt kannski til barnavina. Örfáir kvótagreifar eiga afkomu fólks við alla sjávarsíðuna. Forstjóri Samherja sendir skipverja til að hleypa upp útifundi fátæklinga við alþingishúsið. Rekur áhöfnina, ef hún stendur sig ekki í óeirðunum. Það er Ísland í dag, lénsveldi kvótagreifa, sem soga til sín allan auð. Smám saman verða krummaskuðin lögð niður og flutt í blokkir fyrir sunnan. Þetta hef ég lengi vitað, en þorpsbúarnir fatta fátt.
Hræsnarar hittast

Óviðfelldin er mærð og hræsni vestrænna leiðtoga, sem flykktust til útfarar Abdullah, miðaldakóngs í Sádi-Arabíu. Hann stýrði í bandalagi við öfgaklerka. Þeir ráða grimmri karlrembu og annarri forneskju heima fyrir. Og fengu fé til að reisa og reka madrössur um allan heim til að útbreiða miðaldir. Terroristar eru ein afleiðing þessa vanheilaga bandalags kóngs og klerka. Wahabítar í Sádi-Arabíu eru verstu öfgaklerkar spámannsins. Bera mesta ábyrg á íslamisma, sem nú tröllríður mörgum söfnuðum múslima. Bandaríkin hafa lengi stutt Arabíukóngana vegna olíunnar. Gott dæmi um fórnun langtímahagsmuna fyrir einnar nætur gaman.